b"\n_START_ARTICLE_\nOriginalitat\n_START_PARAGRAPH_\nL'originalitat \xc3\xa9s la capacitat que t\xc3\xa9 una persona per crear quelcom nou, especialment en el terreny art\xc3\xadstic. Un original es refereix tamb\xc3\xa9 a l'obra resultant d'aquesta creaci\xc3\xb3, el model del qual es deriven les c\xc3\xb2pies, imitacions, plagis i falsificacions (en sentit negatiu) o les obres derivades a manera d'homenatge (en sentit positiu)._NEWLINE_En l'art no sempre ha existit el concepte d'originalitat. En el m\xc3\xb3n grec, eren les muses les que inspiraven els artistes que aix\xc3\xad plasmaven el que succe\xc3\xafa al m\xc3\xb3n dels d\xc3\xa9us en les seves obres. Aquests models d'excel\xc2\xb7l\xc3\xa8ncia eren constantment copiats i recreats pels autors grecollatins posteriors (on va sorgir el concepte de cl\xc3\xa0ssic com a obra admirable que influeix en el futur de l'art). Igualment a l'edat mitjana els autors no sempre buscaven destacar com a originals, per aix\xc3\xb2 hi ha molta obra an\xc3\xb2nima i col\xc2\xb7lectiva. Als segles posteriors es reconeixia l'autoria i el m\xc3\xa8rit de saber integrar diversos cl\xc3\xa0ssics, sense abandonar la fidelitat als mestres, seguint la frase nihil novi sub sole (no hi ha res de nou sota el sol), d'origen b\xc3\xadblic, per indicar que el bon art \xc3\xa9s en el fons el que tracta els mateixos temes recurrents, ja que respon a les passions i aspiracions constants de l'\xc3\xa9sser hum\xc3\xa0: els antics van imitar la natura i els moderns imiten els antics i aix\xc3\xad es forma el c\xc3\xa0non a trav\xc3\xa9s de la imitatio, un art en ella mateixa des de Dion\xc3\xads d'Halicarn\xc3\xa0s._NEWLINE_Des del segle XVIII i especialment amb l'arribada del romanticisme l'originalitat esdev\xc3\xa9 una caracter\xc3\xadstica rellevant per jutjar el m\xc3\xa8rit art\xc3\xadstic, abans basat sobretot en la perfecci\xc3\xb3 formal. El geni creador \xc3\xa9s capa\xc3\xa7 de copsar el m\xc3\xb3n d'una manera \xc3\xbanica i de reflectir la seva personalitat, creativitat i imaginaci\xc3\xb3 en la seva obra essent aleshores original. Els drets d'autor van sorgir posteriorment, incrementant-se al segle XX, per protegir aquesta obra \xc3\xbanica, fos un invent (amb les patents), un pensament o un mode de fer. La postmodernitat q\xc3\xbcestiona la idea d'originalitat fent \xc3\xa8mfasi en els g\xc3\xa8neres h\xc3\xadbrids: cada obra recrea les anteriors a partir de la intertextualitat, d'agafar fragments de diferents autors, \xc3\xa8poques i mitjans per configurar una pe\xc3\xa7a poli\xc3\xa8drica, adequada a un m\xc3\xb3n on el relativisme i el canvi s'imposen."